**Edin Salaharević** (Zvornik, 15. 5. 1973 - logor Sušica u Vlasenici, 13. 9. 1992), košarkaš tuzlanskog kluba Sloboda Dite i jedan od najvećih talenata juniorske reprezentacije Jugoslavije ubijen 1992 godine u srpskom logoru Sušica tokom rata u Bosni i Hercegovini.

Biografija
----------

Edin Salaharević je rođen 15. 5. 1973 u Zvorniku u porodici Muhameda i Hatidže Salaharević. Odrastao je sa mlađim bratom Nedimom u gradiću Vlasenica na istoku Bosne i Hercegovine navijajući za splitski Hajduk. Edin je košarkašku karijeru započeo 1985 godine u KK Boksit iz Vlasenice. 1989 godine, sa 16 godina, Edin se preselio u Tuzlu, gdje je u KK Sloboda Dita nastavio trenirati sa juniorima. Prvi trener bio mu je Sead Žunić. U sezoni 1991/1992, na završnom turniru juniorskog prvenstva Jugoslavije, koje je od 21. do 23. 3. 1992 bilo odigrano u Tuzli, Edin je sa svojim klubom KK Sloboda Dita osvojio 1. mjesto. Zajedno sa Damirom Mulaomerovićem, suigračem iz kluba, je bio proglašen za najboljeg igrača turnira. Osim sa Mulaomerovićem igrao je u generaciji sa Asimom Paščanovićem, Edinom Delićem, Vladimirom Vukičevićem i dr. Iste sezone bio je i član seniorske ekipe KK Sloboda Dita, te KK Bor iz SR Srbije za koji je igrao pomoću dvojne registracije i gdje je bio na posudbi iz KK Sloboda Dita. Edin je bio jedan od najvećih talenata koji su ikada igrali u Mejdanu (košarkaška dvorana KK Sloboda Dita). U vrijeme početka rata u Bosni i Hercegovini Edin je živio u Tuzli. 1992 godine došao je u Vlasenicu iz Bora u Srbiji posjetiti obitelj za Bajram i to svega nekoliko dana prije nego što su snage Vojske Republike Srpske okupirale grad. Došao je na samo par dana da bi se odmorio i spremio za odlazak u Beograd na pripreme juniorske Jugoslavenske košarkaške reprezentacije. Juniorska reprezentacija Jugoslavije je trebala odigrati kvalifikacije za Evropsko omladinsko prvenstvo u Poljskoj. Edin je u Vlasenici, zajedno sa svojom porodicom, bio u kućnom pritvoru od 1. 4. pa sve do kobnog 13. 9. 1992 godine. Edina i njegova oca Muhameda su iz njihove kuće u logor Sušica odvele srpske snage. Još prije nego je odveden u smrt čelni ljudi Košarkaškog saveza Jugoslavije i Srbije su pokušali izvući Edina iz Vlasenice. Od sigurne smrti nije ga spasilo niti inzistiranje čelnika KK Partizana i KK Crvene zvezde da bude pušten. Čelnici Partizana i Crvene Zvezde su na svoje apele dobili odgovor od Branislava Drakulića, tadašnji predsjednik Opštinskog suda u Vlasenici,: "*Kakvi ste vi Srbi da se borite za jednog takvog muslimana!*". Pravomoćno osuđeni ratni zločinac Predrag Bastah je tada izjavio kako nijedan Salaharević neće ostati živ. Edin i njegov otac su mučki ubijeni 13. 9. 1992 godine u logoru Sušica. 2009 godine Identifikacijski centar u Tuzli je u jednoj od masovnih grobnica identificirao posmrtne ostatke Edina Salaharevića, dokle ostaci njegovog oca Muhameda još uvijek nisu pronađeni. Prema identifikacijskom nalazu Edin je prije smrti bio mučen. Pet godina mlađi brat Nedim uspio je izbjeći istu sudbinu i sa majkom Hatidžom je, zajedno sa ostalom djecom i ženama Vlasenice, autobusima bio prebačen u Tuzlu. Od sigurne smrti ga je spasio pripadnik Srpske doborovoljačke garde koji je zaustavio Bastaha i rekao: "*Pusti ga, on je još dete.*" Nedim je posljednji put vidio brata 13. 9. 1991 ispred logora Sušica kada mu je Edin uz zagrljaj poručio "*Nemoj se brinuti, pustit će nas za dan ili dva.*".